พรูเด็นเชียลผนึก‘ยูโอบี ’ดึงลูกค้าใหม่
&nbsp;
11 ส.ค. 2554

โพสต์ทูเดย์ — พรูเด็นเชียลฯ ส่ง 2 กรมธรรม์ดึงลูกค้าธนาคารยูโอบี
นายบินายัค ดัตตา กรรมการผู้จัดการ บริษัท พรูเด็นเชียล ประกันชีวิต (ประเทศไทย) เปิดเผยว่า บริษัทได้จับมือกับธนาคารยูโอบีออกแบบประกันภัยประเภทออมทรัพย์ 2 รูปแบบ คือ แบบพรูดรีม การ์ด ที่คุ้มครองความเจ็บป่วยจาก 18 โรคร้ายแรง ชำระเบี้ย 20 ปี คุ้มครอง 20 ปี ตลอดอายุสัญญาจะได้รับเงินคืน 326% 
แบบพรูแฟมิลี่ การ์ด คุ้มครองเงินชดเชยรายวันและเงินทดแทนค่ารักษาพยาบาลเมื่อต้องรักษาตัวในโรงพยาบาลชำระเบี้ย 10 ปี ให้ความคุ้มครองชีวิต 90 ปี 
สำหรับผลการดำเนินงานในช่วง 6 เดือนแรกของปี 2553 ของบริษัท พรูเด็นเชียลฯ ตามรายงานของสมาคมประกันชีวิตไทย พบว่ามีเบี้ยประกันปีแรก 545.5 ล้านบาท เพิ่มขึ้น 40% เบี้ยต่ออายุ 886.7 ล้านบาท อัตราการต่ออายุดีขึ้นมาเป็น 78% จากงวดเดียวกันของปีก่อนซึ่งอยู่ที่ 73% เบี้ยซิงเกิลพรีเมียม 356.8 ล้านบาท เพิ่มขึ้น 42% รวมเบี้ยรับทุกประเภท 1,789 ล้านบาท เพิ่มขึ้น 29%
แหล่งข่าวจากบริษัท พรูเด็นเชียลฯ เปิดเผยว่า ขณะนี้บริษัท พรูเด็นเชียลฯ กำลังสรรหาผู้บริหารตัวแทนฝ่ายขายคนใหม่แทนนายวิทยา ชาญพานิชย์ ที่ลาออกไป โดยอยู่ระหว่างการเจรจาเงื่อนไขคาดว่าหากไม่มีปัญหาอะไรจะมีการเปิดตัวกับตัวแทนของบริษัทอย่างเป็นทางการในวันที่ 17 ส.ค.นี้